На основу члана 46. Закона о планирању и изградњи („Службени гласник РС“, бр. 72/09, 81/09- испр., 64/2010 – одлука УС, 24/2011, 121/2012, 42/2013- одлука УС, 50/2013- одлука УС, 98/2013- одлука УС, 132/2014, 145/2014, 83/2018, 31/2019, 37/2019, 9/2020 и 52/2021) , Скупштина општине Чајетина на седници одржаној дана 04. маја 2023. године , доноси

**ОДЛУКУ О ИЗРАДИ ПЛАНА ДЕТАЉНЕ РЕГУЛАЦИЈЕ КАРАУЛА**

**Члан 1.**

**Назив плана**

Доношењем ове Одлуке приступа се **изради Плана детаљне регулације Караула, у даљем тексту: План детаљне регулације**.

**Члан 2.**

**Оквирна граница Плана детаљне регулације**

Планом детаљне регулације разрадиће се део територије Општине Чајетина у површини од око 30 ha.

Прелиминарном границом Плана детаљне регулације обухваћен је део КО Чајетина. Прелиминарна граница обухвата катастарске парцеле бр. 4535/1 и 4534/1 обе у КО Чајетина и катастарске парцеле које су обухваћене спољном границом постојећих катастарских парцела бр. 4535/1 и 4534/1 обе у КО Чајетина.

Граница Плана детаљне регулације је дефинисана као прелиминарна, а коначна граница ће се утврдити и дефинисати приликом припреме и верификације нацрта плана.

Саставни део ове одлуке је графички приказ са прелиминарном границом обухвата Плана детаљне регулације.

**Члан 3.**

**Услови и смернице планских докумената вишег реда и ширег подручја и развојних стратегија**

Плански основ за израду Плана детаљне регулације је:

* План генералне регулације насељеног места Чајетина (седиште општине) са насељеним местом Златибор - прва фаза („Службени лист Општине Чајетина“, бр. 2/2012, 4/2016, 2/2017, 4/2017, 8/2017, 14/2018, 18/2019, 3/2020, 4/2020, 6/2021, 2/2022 и 14/2022).

**Члан 4.**

**Принципи планирања, коришћења, уређења и заштите простора**

С обзиром да је предмет обраде у Плану детаљне регулације простор који је делимично изграђен, даљи развој подразумева првенствено усаглашавање фактичког и планираног стања, а све у циљу рационалнијег коришћења грађевинског земљишта.

**Члан 5.**

**Визија и циљ израде плана, коришћење, уређење и заштита планираног подручја**

Основни циљ израде овог Плана детаљне регулације је израда детаљног саобраћајно-нивелационог решења за наведени обухват, решавање инфраструктурних недостатака (посебно у погледу саобраћајне инфраструктуре) за планирани обухват и решавање имовинско-правних питања, односно дефинисање јавног и осталог земљишта. На овај начин ће бити дефинисане саобраћајне површине и колско-пешачки прилази за све појединачне постојеће парцеле и створиће се услови за формирање нових грађевинских парцела.

**Члан 6.**

**Концептуални оквир планирања, са предлогом основних намена простора и коришћења земљишта**

Планом детаљне регулације додатно ће се разрадити простор који је делимично дефинисан Планом генералне регулације насељеног места Чајетина (седиште општине) са насељеним местом Златибор - прва фаза („Службени лист Општине Чајетина“, бр. 2/2012, 4/2016, 2/2017, 4/2017, 8/2017, 14/2018, 18/2019, 3/2020, 4/2020, 6/2021, 2/2022 и 14/2022).

**Члан 7.**

**Рок за израду Плана детаљне регулације**

Рок за израду Плана детаљне регулације је 90 дана од дана ступања на снагу ове одлуке, не рачунајући време потребно за спровођење законске процедуре.

**Члан 8.**

**Начин финансирања израде планског документа**

Средства за израду Плана детаљне регулације обезбедиће подносиоци иницијативе за израду ПДР-а – Милица Вуксановић, Андрија Јевремовић и Душан Јевремовић.

Носилац израде плана је Општинска управа Чајетина.

**Члан 9.**

**Место и начин обављања јавног увида**

Носилац израде Плана након доношења ове Одлуке организује рани јавни увид у складу са чланом 45а. Закона о планирању и изградњи, који се оглашава у средствима јавног информисања и у електронском облику на интернет страници општине Чајетина и на интернет страници Општине Чајетина и траје 15 дана. Рани јавни увид почиње даном оглашавања.

Након обављене стручне контроле Нацрта плана од стране Комисије за планове, у складу са чланом 49.Закона о планирању и изградњи, План се упућује на јавни увид у трајању од 30 дана, који се оглашава у дневном и локалном листу.

Подаци о месту, начину и времену излагања нацрта Плана на јавни увид огласиће се у дневном и локалном листу.

О излагању Плана на јавни увид стара се носилац израде.

**Члан 10.**

**Остали елементи**

За потребе израде Плана детаљне регулације, не приступа се изради Стратешке процене утицаја на животну средину, на основу претходно обављеног поступка о одлучивању, сходно Закону о стратешкој процени утицаја на животну средину (“Службени гласник РС”, број 135/2004 и 88/2010).

План детаљне регулације израдиће се у четири (4) истоветих примерка у штампаном (аналогном) и четири (4) истоветна примерка у дигиталном облику.

**Члан 11.**

 Ова одлука ступа на снагу осмог дана од дана објављивања у ''Службеном листу општине Чајетина'' .

**СКУПШТИНА ОПШТИНЕ ЧАЈЕТИНА**

**Број:02-45/2023-01 од 04. маја 2023. године**

 **ПРЕДСЕДНИК**

 **СКУПШТИНЕ ОПШТИНЕ,**

 *Арсен Ђурић*